贈張彊赴曲江教
作者：趙汝騰
朝代：宋

paragraphs: 聖人立教，以中爲常。
不得中行，取獧取狂。
未見狂者，吾里有張。
議論傑然，名壓上庠。
惡彼佞臣，請劍尚方。
使終天彝，蠶績蟹筐。
天鑒其忠，策名顔行。
筮仕分教，九齡之鄉。
惟九齡公，非血氣剛。
憂深慮遠，性端行良。
祿山尚微，測其陸梁。
國忠林甫，惡未披猖。
公預窺之，知其亂唐。
仁必有勇，令名無疆。
彼元忠輩，初志激昂。
一遇擯抑，盡斂鋒鋩。
媕娿喑啞，不敢否臧。
自謂得計，爵祿之場。
喪已丘山，得不毫芒。
士辨薰蕕，與道存亡。
何以臻茲，惟學問將。
弱翁懋哉，以保令芳。